Авганистанци под водством Ахмад шах Абдалија су победили Марате у трећој бици код Панипата 1761. године. То је била одлучна битка у којој је афганистанска коњица победила Марате, које су располагале артиљеријом. Унутрашње трзавице међу Маратама допринеле су томе поразу. Заустављено је ширење Марата царства. Том битком је спречено да Марате поново освоје Делхи, а после битке је настављена фрагментација Марата царства. Следећи пешва је покушао да поново прави снажно царство. Међутим морао је давати полуаутономан статус најјачим витезовима, што доводи до фрагментације. Британска источноиндијска компанија се 1775. умешала у борбу за наследство у Пуну. То је био Први англо-маратски рат, који је завршен статусом кво 1782. године. Поново се Британци уплићу и интервенишу у Бароди подржавајући једног претендента на престо против другог, тако да махараџа признаје Британце, да би добио независност од царства Марата. Током Другог англо-маратског рата Британци поново успевају да склопе уговор са пешвом. Трећи англо-маратски рат (1817—1818) је био задњи покушај Марата да задрже независност. Поражени су и изгубили су независност, а Британија је добила контролу над већином Индије. Поједине Марата државице остале су после тога пораза, али морале су признавати вазални положај у односу на Британију.